Þingræður haldnar á Alþingi Íslendinga

Frsm. (Eggert Pálsson) Þess er getið í framhaldsnál. allshn., að frv. það, sem hjer liggur fyrir og komið er frá háttv.Nd., hafi tekið nokkrum breytingum, en þær breytingar eru svo smávægilegar, að ekki er ástæða til þeirra vegna, að senda frv. til hv.Nd. aftur. Ef hv.þdm. hafa fyrir sjer þskj. 40 og 131. geta þeir athugað þessar breytingar. Í 2. tölulið 2. gr. stóð í. frv., þegar það fór hjeðan: „Hann (löggiltur endurskoðandi) skal sanna fyrir ráðuneytinu eða fyrir nefnd, sem atvinnumálaráðherra skipar, að hann hafi þá þekkingu á viðskiftum og reikningshaldi, sem krafist verður í reglugerð sem ráðherra getur sett.“ Þessu „getur sett“ hefir hv.Nd. breytt í „setur“. Önnur breyting er við 5. gr. Í frv. stóð: „Vilji dómstólar hafa röksamlega endurskoðun á reikningum og rekstri fyrirtækja eða á þrotabúum, skal til þeirrar skoðunar hafa löggilta endurskoðendur, ef til næst.“ Nd. vill orða þetta svo: „skal að jafnaði hafa til þeirrar skoðunar löggilta endurskoðendur, ef til næst.“ Þá hefir Nd. einnig breytt lítilsháttar 8. gr. frv. Í byrjun 8. gr. stóð: „Atvinnumálaráðherra getur tiltekið“ o. s. frv., og því hefir Nd. breytt í: „atvinnumálaráðherra tiltekur,“ Eins og hv.þdm. sjá, eru þessar breytingar svo smávægilegar, að þær ættu ekki að verða því til fyrirstöðu, að frv. verði samþ. eins og það er nú.

Frsm. (Ágúst Helgason) Í Flóaáveitulögunum er ekki talað um önnur mannvirki í sambandi við áveituna en skurði og flóðgarða. Nú er því verki langt komið, en þeim, sem þekkja til áveitulandsins, mun vera ljóst, að meira þarf að gera en að veita vatninu yfir landið. Það er ekki nóg að fá grasið til að vaxa; það þarf líka að koma því í peninga. Það, sem fyrst og fremst þarf að gera, er að leggja vegi um áveitusvæðið. Syðri hluti þess er víðlendur mýrarfláki. Þar eru bæir strjálir, en aðalbygðin er umhverfis mýrina. Vegamálastjóri hefir rannsakað þetta svæði, og er það tilætlun hans, að akfær sýsluvegur verði lagður af þjóðveginum beint suður í Gaulverjabæ; og út frá honum gangi 2 álmur til útsuðurs niður eftir mýrinni. Auk þess verður að leggja net af hreppavegum. Þegar áveitan er komin í framkvæmd, hlýtur búskapur þar eystra að breytast í nautpeningsrækt og mjólkurframleiðslu. En óhugsandi er, að nægilegur markaður fáist fyrir mjólkina, ef ekki verða sett á stofn mjólkurbú, eitt eða fleiri. Það virðist rjettmætt, að þesskonar stofnun nyti styrks úr ríkissjóði, þar sem hún yrði tilraunastofnun, sem mikla þýðingu gæti haft fyrir landbúnaðinn í heild sinni. Aðaltilgangur frv. er því sá, að fá því framgengt, að vegir verði lagðir og mjólkurbú sett á stofn. Þetta þarf að komast inn undir áveitulögin, því að það er ekki síður nauðsynlegt, að þessi mannvirki komist í framkvæmd en áveitan sjálf, ef hún á að koma að fullum notum. Landbn. leggur eindregið til, að hv. deild samþykki frv. frá Nd.

Atvinnumálaráðherra (MG): Jeg hefi reyndar ekki neinu við að bæta ræðu hv.frsm. (ÁH), en vil láta í ljós, að mjer þykir vænt um, að nefndin hefir gengið inn á frv. óbreytt og að málið á í vændum greiðan gang í gegnum þingið. Jeg vona, að ekki muni standa á því að fá færan mann til þess að gera tillögur í þessu máli, sjerstaklega um mjólkurbúin.

Frsm. (Guðmundur Ólafsson) Hæstv. stjórn hefir lagt þetta frv. fyrir Alþingi sjerstaklega af því, að ýms almenn fyrirmæli vantar í núgildandi lög um gistihúshald og veitingasölu. Allshn. hefir athugað frv., og er það álit hennar, að samning þess hafi vel tekist, og þykir henni frv. gera nauðsynlegar umbætur á þessari löggjöf. Hún leggur því til, að frv. verði samþykt að mestu leyti óbreytt. Aðeins hefir hún viljað gera 2 smábreytingar, aðra við 3. gr., og má vel vera, að hún sje leiðrjetting á prentvillu, en af því að í stjfrv. er stundum nokkuð undarlegt orðalag, hefir nefndinni dottið í hug, að hjer sje ekki víst, að um prentvillu sje að ræða, sem sje þar sem í 3. gr. 5. tölulið stendur: „bæjarstjórnar og hreppsnefndar“, leggur nefndin til, að „eða“ komi í staðinn fyrir „og“. Hin breytingin er við 15. gr., þar sem eru ákvæði um sektir. Í frv. er lágmarkið 200 kr. Þetta þykir nefndinni alt of hátt, ekki síst þegar miðað er við, hvaða sektir eru nú fyrir þessi brot, en þar er lágmarkið 20 kr., þó að auðvitað þurfi krónutalið að hækka vegna breyttra tíma. Nefndin hefir því lækkað lágmarkið niður í 50 kr., en hámarkinu, 2000 kr., vildi hún ekki hreyfa við. Þá mun jeg ekki þurfa að taka fleira fram fyrir nefndarinnar hönd, en vænti þess, að hv. deild samþykki frv.

Atvinnumálaráðherra (MG): Jeg hefi ekkert að athuga við þær brtt.hv. nefndar, sem hjer liggja fyrir, en jeg vil segja hv.frsm. það, að jeg tel engan vafa á, að orðið „,eða“ fyrir „og“ er prentvilla, og finst mjer hann ekki hafa ástæðu til að gera veður út af því nje hallmæla yfirleitt orðalagi á stjfrv.

Frsm. (Guðmundur Ólafsson) Jeg vil fallast á þessa skýringu hæstv. atvrh. (MG), en nefndinni datt í hug, að þetta væri ekki prentvilla, af því að hún hefir sjeð svo margt undarlega orðað í stjfrv. áður.